22/04/2015 | Administración LocalMunicipal
Betanzos
Bases do concurso de creación literaria

ANUNCIO A Xunta de Goberno Local do Concello de Betanzos, en sesión de 26 de marzo de 2015, aprobou as bases do V concurso de creación literaria, procedéndose á súa publicación aos efectos oportunos. BASES DO V CONCURSO DE CREACIÓN LITERARIA Introdución O Concello de Betanzos convoca o V Concurso de creación literaria que pretende promover a escrita creativa entre o alumnado de diversas idades dos centros educativos de Betanzos e fomentar a creación literaria xuvenil. Obxectivos Os obxectivos son promover o emprego escrito da lingua galega, fomentar a creación literaria xuvenil e dinamizar a lingua galega entre o alumnado/a dos centros de ensino. Bases 1. Participantes. Poderá participar todo o alumnado que estea a cursar a ESO, o Bacharelato ou os ciclos formativos, ata os 18 anos, nos centros de ensino de Betanzos. Cada alumno/a poderá presentar un só texto ao concurso.2. Formato. Establécense dúas modalidades de participación, relato curto e poesía. O relato curto deberá ter unha extensión máxima de cinco follas e no caso da modalidade de poesía poderanse presentar ata cinco poemas. Os orixinais deberán estar mecanografados a espazo e medio por unha soa cara con letra Times New Roman ou Arial, tamaño 12 puntos ou similar. Valorarase a calidade estética, lingüística e da redacción, así como a orixinalidade do texto presentado. Os traballos deberán presentarse en lingua galega. As persoas participantes concorrerán cunha única obra orixinal, inédita e individual. Os traballos presentaranse cun psedónimo e un título e no momento de presentar o traballo entregarase, xunto con este, un sobre pechado no que constará por fóra o pseudónimo e o título empregado e dentro do sobre os datos persoais do/a alumno/a (nome e apelidos, idade, enderezo, teléfono, curso e centro). 3. Tema e contido. O tema é libre tanto nos relatos como na poesía.4. Presentación. O prazo de entrega dos traballos está aberto do 13 de abril ata o día 12 de maio de 2015. As creacións poderanse entregar nas secretarías do IES Francisco Aguiar, do IES As Mariñas e do CPR Nosa Señora do Carme “Atocha”, no Servizo de Normalización do Concello de Betanzos (Casa do Concello, 2.º andar) ou enviarse ao enderezo electrónico normalizacion@betanzos. net. A convocatoria deste concurso e as súas bases publicaranse no Boletín Oficial da Provincia da Coruña, así como na páxina web do Concello de Betanzos (www.betanzos.net). 5. Premios. Establécense diferentes categorías para a participación. Haberá dous premiados en cada unha das categorías, un primeiro premio e un accésit. Na categoría do alumnado da ESO haberá un primeiro premio de 300 euros e un accésit de 150 euros. Na categoría do alumnado de Bacharelato e ciclos formativos haberá un primeiro premio de 300 euros e un accésit de 150 euros.6. Xurado. O xurado estará composto por un/unha presidente/a e un /unha secretario/a nomeados/as para tal efecto e mais un/unha vogal de cada un dos centros de ensino de Betanzos con alumnado participante. Os criterios para a concesión dos premios serán a calidade e a orixinalidade dos relatos e os poemas, así como a innovación literaria, a creatividade na escrita, a corrección lingüística e a adecuación aos obxectivos do concurso. O xurado está facultado para tomar a decisión que considerar oportuna ante a aparición dalgún imprevisto non recollido expresamente nestas bases. O xurado resérvase o dereito de declarar deserto algún dos premios convocados. O prazo de resolución do xurado será dun máximo de cinco días a partir da data límite de entrega dos traballos. O nome dos gañadores e gañadoras publicarase na páxina web do Concello logo da resolución do xurado. O Concello de Betanzos resérvase o dereito de difusión e/ou publicación dos traballos gañadores. Neste sentido os/as autores/as renuncian a calquera tipo de remuneración polos dereitos de autoría. As persoas gañadoras participarán nun acto colectivo que conmemorará o Día das Letras Galegas. A entrega de premios realizarase nese acto e as persoas premiadas deberán recoller o seu premio en persoa. A participación no concurso implica a aceptación das presentes bases. A súa interpretación correspóndelle ao xurado. Betanzos, 10 de abril de 2015. O ALCALDE-PRESIDENTE Asdo.: José Ramón García Vázquez